**Поштовани ученици 5. разреда,**

Научили смо да је АТМОСФЕРА ваздушни Земљин омотач који се заједно с њом окреће око њене осе. Атмосфера је провидна, безбојна и слојевита. С обзиром на то да је ваздух провидан, ми га не видимо, али га осећамо и удишемо. С повећањем висине атмосфера се све више проређује и постепено нестаје, тачније, прелази у свемирски безваздушни простор.

Којих гасова има највише у саставу атмосфере? У питању су следећи гасови: азот 78%, кисеоник 21%, док остатак од 1% чине други гасови, међу којима је најважнији угљен-диоксид.

Осим гасова, атмосфера садржи и друге елементе чија се количина мења, а међу њима су најзначајнији водена пара и друге гасовите и чврсте честице. Вода се у атмосфери појављује у три агрегатна стања: као водена пара (гасовито стање), у облику капљица (течно стање) или кристала леда (чврсто стање).

Данашња лекција носи назив **ВРЕМЕ и КЛИМАТСКИ ЕЛЕМЕНТИ**

У претходним разредима, упознали сте се са појмовима као што су падавине, облаци и магла. Научили сте да је време променљиво и да може бити облачно, ведро, хладно, топло, кишовито, ветровито и слично.

ВРЕМЕ је тренутно стање атмосфере у неком месту. Време се стално мења, из дана у дан, из часа у час. Зато је понекад метеоролозима (научницима који проучавају време) тешко да га предвиде.

За разлику од времена, појам КЛИМЕ обухвата много дужи период и много већи простор. Клима је просечно стање атмосфере у току више година. Наука која проучава време зове се МЕТЕОРОЛОГИЈА. Климу проучава КЛИМАТОЛОГИЈА.

Како би упознали време и климу метеоролози проучавају климатске (метеоролошке) елементе. То су: трајање Сунчевог сјаја, температура ваздуха, падавине, влажност ваздуха, ваздушни притисак, облачност, ветар. Метеоролошки елементи се мере помоћу инструмената на метеоролошким станицама.

Температура ваздуха је степен загрејаности ваздуха. Својом тежином ваздух притиска површину Земље и та атмосферска појава се назива ваздушни притисак. Ветар је хоризонтално кретање ваздуха из области високог ка областима ниског ваздушног притиска. Падавине су сви облици воде која у течном или чврстом стању пада из облака (киша, снег, град) или се формира непосредно изнад површине Земље (иње, слана, роса). Влажност ваздуха је садржај водене паре у ваздуху. Инсолација је трајање Сунчевог сјаја изнад неког места.

Драги петаци, препишите овај текст у ваше свеске. На тај начин ћемо утврдити основно знање из лекција АТМОСФЕРА и ВРЕМЕ и КЛИМАТСКИ ЕЛЕМЕНТИ. Било би лепо да у вашим свескама напишете и којим инструментима се мере климатски елементи као и којим јединицама се изражавају (те податке наћи ћете у уџбенику стр. 101-106). Пример:

Температура ваздуха термометар степен Целзијусов (⁰C)

 Поздрав од наставнице географије